Doložka vybraných vplyvov


	1. Základné údaje

	Názov materiálu

	Vládny návrh zákona o práci vykonávanej prostredníctvom digitálnej pracovnej platformy a o zmene a doplnení niektorých zákonov


	Predkladateľ (a spolupredkladateľ)

	[bookmark: _GoBack]Vláda Slovenskej republiky

	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☒	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:
smernica Európskeho parlamentu a Rady (EÚ) 2024/2831 z 23. októbra 2024 o zlepšení pracovných podmienok v oblasti práce pre platformy (Ú. v. EÚ L, 2024/2831, 11.11.2024) (ďalej len „smernica (EÚ) 2024/2831“)“

	Termín začiatku a ukončenia PPK
	26.2.2026

	Predpokladaný termín predloženia na pripomienkové konanie
	10.3.2026 – 30.3.2026

	Predpokladaný termín začiatku a ukončenia ZP** 
	15.4. – 21.4.2026

	Predpokladaný termín predloženia na rokovanie vlády SR*
	30.4.2026 (rokovanie 6.5.2026)

	

	2. Definovanie problému

	Uveďte základné problémy, ktoré sú dôvodom vypracovania predkladaného  materiálu (dôvody majú presne poukázať na problém, ktorý existuje a je nutné ho predloženým materiálom riešiť).

Transpozícia smernice (EÚ) 2024/2831, ktorej cieľom je zlepšenie pracovných podmienok v oblasti práce pre digitálne pracovné platformy. Dôvodom schválenia predmetnej smernice bola neexistencia spoločných pravidiel na úrovni EÚ v oblasti regulácie platformovej práce ako jedného z nových trendov vykonávania práce. Smernica (EÚ) 2024/2831 reaguje na skutočnosti, že platformová práca sa vykonáva spravidla v inom ako pracovnoprávnom vzťahu hoci v niektorých prípadoch je naplnený znak „riadenie a kontrola“ (v SR „nadriadenosť a podriadenosť“), ktorý indikuje existenciu pracovnoprávneho vzťahu. Rovnako smernicou (EÚ) 2024/2831 sa reaguje na nové spôsoby monitorovania a organizácie práce v podobe využívania algoritmického monitorovania, riadenia práce a systémov rozhodovania bez zásahu človeka a spracovanie osobných údajov v týchto systémoch a dopady týchto systémov na bezpečnosť a ochranu zdravia pri práci. Rovnako sa smernicou reaguje aj na nedostatočnú ochranu práv osôb, ktoré sa dožadujú nápravy, napr. pri rozhodnutiach algoritmického systému a z tohto dôvodu je im ukončený zmluvný vzťah.

Návrh zákona nadväzuje na problémy identifikované na úrovni EÚ a reguluje ich v návrhu zákona.


	3. Ciele a výsledný stav

	Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému). 

Hlavné ciele legislatívnych zmien sú nasledovné:

1. Vymedzenie základných pojmov

Na základe smernice (EÚ) 2024/2831 sa musia definovať základné pojmy: digitálna pracovná platforma, platformová práca, osoba vykonávajúca platformovú prácu, platformový zamestnanec, zástupcovia zamestnancov/zástupcovia osôb vykonávajúcich platformovú prácu, sprostredkovateľ.

2. Posilnenie právneho postavenia osôb vykonávajúcich prácu pre digitálne pracovné platformy (platformových zamestnancov) 
Cieľom smernice (EÚ) 2024/2831 ako aj návrhu zákona je odstrániť nejasnosti pri určovaní statusu osôb vykonávajúcich platformovú prácu – východiskom identifikácie je  kritérium „riadenia a kontroly“ pri výkone práce, z ktorého vychádza smernica (EÚ) 2024/2831 (vtedy ide o pracovnoprávny vzťah) a ustanovenie procesného uľahčenia pre osoby vykonávajúce platformovú prácu a pre ich zástupcov v podobe právnej domnienky pracovnoprávneho vzťahu, ako to vyžaduje smernica (EÚ) 2024/2831.

V SR už Zákonník práce v § 1 ods. 2 vymedzuje znaky závislej práce a zákon č. 455/1991 Zb. o živnostenskom podnikaní (živnostenský zákon) vymedzuje znaky živnosti a zákon č. 513/1991 Zb. Obchodný zákonník znaky podnikania, t. j. v SR už existuje právny základ na posudzovanie, či osoba vykonáva prácu v pracovnoprávnom vzťahu („nesamostatne“ – v nadriadenosti a podriadenosti) alebo v inom ako pracovnoprávnom vzťahu (samostatne).

Návrh zákona teda vychádza z posudzovania osoby ako zamestnanca, ak sú naplnené znaky závislej práce podľa Zákonníka práce. 

V zmysle čl. 5 smernice (EÚ) 2024/2831  je navrhované zavedenie právnej domnienky pracovnoprávneho vzťahu založenej na skutočnosti, že osoba vykonávajúca platformovú prácu unesie bremeno tvrdenia, že je naplnený znak nadriadenosti digitálnej pracovnej platformy alebo sprostredkovateľa a podriadenosti osoby vykonávajúcej platformovú prácu a znak „podľa pokynov“ a zároveň, že digitálna pracovná platforma alebo sprostredkovateľ nevyvráti túto právnu domnienku.

3. Zavedenie transparentnosti algoritmického monitorovania a riadenia

Digitálne pracovné platformy budú mať povinnosť poskytovať osobám vykonávajúcim platformovú prácu informácie o tom, ako algoritmy určujú prideľovanie práce, hodnotenie výkonu a ukončenie spolupráce. Súčasťou je aj zákaz plnej automatizácie rozhodnutí s významným vplyvom na pracovnoprávne postavenie jednotlivca bez ľudského dohľadu. Informácie sa poskytujú aj zástupcom platformových zamestnancov a na vyžiadanie aj Úradu na ochranu osobných údajov a inšpektorátu práce.

Na základe čl. 7 a 8 smernice (EÚ) 2024/2831 sa v návrhu zákona upravujú aj osobitné pravidlá o ochrane osobných údajov a posúdenie vplyvu na ochranu osobných údajov pri výkone platformovej práci v kontexte používania automatizovaných monitorovacích a automatizovaných rozhodovacích systémov.

4. Zavedenie niektorých povinností digitálnych pracovných platforiem v oblasti pracovných podmienok a bezpečnosti a ochrany zdravia (pri práci)

Smernica (EÚ) 2024/2831 a následne návrh zákona rozširuje niektoré povinnosti digitálnej pracovnej platformy, ak ide o zamestnávateľa v oblasti prerokovania a informovania zástupcov zamestnancov, resp. zamestnancov (doplnením, resp. spresnením obsahu prerokovania a informovania podľa § 237 a § 238 Zákonníka práce) - ide o informácie týkajúce sa používania automatizovaných systémov. 

Rovnako sa riešia otázky spojené s bezpečnosťou a ochranou zdravia (pri práci) pri používaní týchto automatizovaných systémov – vplyv na bezpečnosť a ochranu zdravia (pri práci) osoby vykonávajúcej platformovú prácu.

5. Zastupovanie osôb vykonávajúcich platformovú prácu

Smernica (EÚ) 2024/2831 a návrh zákona rieši aj otázku zastupovania osôb vykonávajúcich platformovú prácu, ktoré nie sú zamestnanci. V návrhu zákona sa navrhuje umožniť zastupovanie osôb vykonávajúcich platformovú prácu odborovými organizáciami a prostredníctvom nich aj riešiť (kolektívne) zlepšovanie ich pracovných podmienok v súlade s trendami v iných štátoch EÚ ako aj vývojom práva EÚ a jeho interpretáciou, týkajúcou sa možnosti zastupovania samostatne zárobkovo činných osôb bez zamestnancov (podobných zamestnancom). 

6. Právo na nápravu, ochrana proti prepusteniu, dozor nad dodržiavaním zákona 

Návrhom zákona sa zo smernice (EÚ) 2024/2831  preberajú články, ktoré chránia osoby vykonávajúce platformovú prácu, ktoré si uplatnili svoje práva pred prepustením. Vzhľadom na to, že niektoré práva zamestnancov sú upravené Zákonníkom práce (napr. § 13, § 63, apod.), v návrhu zákona sa upravujú len tie práva zamestnancov, ktoré existujúca právna úprava Zákonníka práce ešte nepokrýva. V návrhu zákona sa upravujú práva osoby (napr. v prípade niektorých druhov rozhodnutí, ktoré vedú k ukončeniu zmluvného vzťahu), žiadať o odôvodnenie rozhodnutia v prípade osôb vykonávajúcich platformovú prácu v inom ako pracovnoprávnom vzťahu.

Smernica (EÚ) 2024/2831, a teda aj zákon riešia dozor nad dodržiavaním pravidiel. Pokiaľ ide o osobné údaje – dozor vykonáva Úradu na ochranu osobných údajov, pokiaľ ide o pracovné podmienky a bezpečnosť a ochranu zdravia (pri práci) dozor vykonáva inšpekcia práce. Návrh zákona upravuje rámcovo aj ich spoluprácu. 

7. Základný reporting (register digitálnych pracovných platforiem a sprostredkovateľov)

Zo smernice (EÚ) 2024/2831 vyplýva povinnosť štátu zaviesť mechanizmus reportingu určitých skutočností – pôsobenia digitálnej pracovnej platformy na území štátu, uvedenie údajov o spôsobe „zamestnávania“ (pracovná zmluva, iná ako pracovná zmluva), apod. Rovnako orgány v Slovenskej republike nemajú k dispozícií údaje z tejto oblasti (mnohé digitálne pracovné platformy pôsobia na území SR len cezhranične bez zriadenia právnickej osoby alebo jej organizačnej zložky, osoby, ktoré prostredníctvom nich pracujú digitálne pracovné platformy nepovažujú za zamestnancov, a teda tieto osoby nie sú ani štatisticky vykazované v „pracovnoprávnom“ výkazníctve ako je napr. Štvrťročný výkaz o cene práce (ISCP (MPSVR SR) l-04). Tieto údaje sa nezberajú ani v rámci systémov iných subjektov.

V tomto ohľade sa z dôvodu transpozície čl. 16 a 17 smernice (EÚ) 2024/2831 navrhuje vytvoriť osobitný register platforiem a sprostredkovateľov, ktorý bude spravovať Národný inšpektorát práce.

	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 
Digitálne pracovné platformy, sprostredkovatelia, osoby vykonávajúce platformovú prácu

	5. Alternatívne riešenia

	Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?
Ide o transpozíciu smernice (EÚ) 2024/2831, a teda nebolo možné zvoliť iný variant regulácie.

Nulový variant - uveďte dôsledky, ku ktorým by došlo v prípade nevykonania úprav v predkladanom materiáli a alternatívne riešenia/spôsoby dosiahnutia cieľov uvedených v bode 3.
Nesúlad s právom EÚ, povinnosť transponovať smernicu (EÚ) 2024/2831 do právneho poriadku SR do 2. decembra 2026.

	6. Vykonávacie predpisy

	Predpokladá sa prijatie/zmena  vykonávacích predpisov?
	☐  Áno
	☒  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:


	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☒ Áno                  ☒ Nie
Ak áno, uveďte, ktorých vplyvov podľa bodu 9 sa goldplating týka: 

	Goldplating sa týka negatívnych vplyvov na podnikateľské prostredie. Goldplating v navrhovanom § 11 ods. 5 je odôvodnený tým, že podľa štatistík z roku 2021 až 90% osôb vykonávajúci platformovú prácu bolo samostatne zárobkovo činných. Pričom najviac poškodení zdravia vzniká práve v sektore dopravy. Povinnosťou digitálnej pracovnej platformy tak bude poskytnúť pred výkonom platformovej práce základné informácie na zaistenie bezpečnosti a ochrany zdravia (napr. informačné videá) pre osoby vykonávajúce platformovú prácu v inom ako pracovnoprávnom vzťahu.  




	

	8. Preskúmanie účelnosti

	K preskúmaniu účelnosti materiálu dôjde 2 roky od účinnosti zákona, t. j. 2. decembra 2026.
Preskúmanie bude vykonané v súlade s platnou Jednotkou metodikou na posudzovanie vybraných vplyvov.
Uveďte termín, kedy by malo dôjsť k preskúmaniu účinnosti a účelnosti predkladaného materiálu.
Uveďte kritériá, na základe ktorých bude preskúmanie vykonané.


	

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☒	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☒	Áno
	☐	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☒	Pozitívne
	☐	Žiadne
	☒	Negatívne

	    z toho vplyvy na MSP

	☒	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☒	Pozitívne
	☐	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☒	Pozitívne
	☐	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	V prípade potreby uveďte doplňujúce informácie k identifikovaným vplyvom a ich analýzam. 

Ak predkladaný materiál má marginálny (zanedbateľný) vplyv na niektorú zo sledovaných oblastí v bode 9 a z tohto dôvodu je tento vplyv označený ako žiadny vplyv, uveďte skutočnosti vysvetľujúce, prečo je tento vplyv marginálny (zanedbateľný).

Informácie v tejto časti slúžia na zhrnutie vplyvov alebo aj na vyjadrenie sa k marginálnym vplyvom a nie ako náhrada za vypracovanie príslušných analýz vybraných vplyvov.

V prípade, že je materiál posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších prepisov, uveďte internetový odkaz na tento proces.



	11. Kontakt na spracovateľa

	Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.
michal.valach@employment.gov.sk (pracovnoprávna regulácia)
marian.lizanec@employment.gov.sk (inšpekcia práce, BOZP)
miroslav.dancek@employment.gov.sk (Inštitút sociálnej politiky – vplyvy na podnikateľské prostredie)


	12. Zdroje

	Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť. 

Európska komisia – návrh smernice, odhad FES Future of Work (2023), digitálna pracovná platforma,

Vzhľadom na to, že mnohé digitálne pracovné platformy nie sú usadené v SR ale v iných štátoch EÚ/EHP alebo v štátoch mimo EÚ/EHP,  chýbajú zdroje relevantných dát o počte osôb vykonávajúcich platformovú prácu. Osoby vykonávajúce platformovú prácu nie sú spravidla digitálnymi pracovnými platformami považované za zamestnancov, a teda nie sú vykazované v rámci štatistického zisťovania vykonávaného v prípade zamestnancov spadajúce pod Ministerstvo práce, sociálnych vecí a rodiny SR – napr. Štvrťročný výkaz o cene práce (ISCP (MPSVR SR) l-04). Rovnako štatistické údaje o digitálnych pracovných platformách a počte osôb so zmluvným vzťahom k nim, resp. k ich sprostredkovateľmi nie sú zachytené v žiadnom štatistickom zisťovaní. Aj z tohto dôvodu návrh zákona počíta s vytvorením registra digitálnych pracovných platforiem a sprostredkovateľov. 

Podľa odhadu FES Future of Work z roku 2023 v SR zamestnanci (pracovníci) digitálnych pracovných platforiem predstavovali 3,1 % pracovnej populácie v SR. Vychádzajúc z odhadu Európskej komisie, že v dôsledku prijatia smernice (EÚ) 2024/2831 bude v Európskej Únii preklasifikovaných približne 1,72 milióna až 4,1 milióna osôb vykonávajúcich platformovú prácu v inom ako pracovnoprávnom vzťahu, t. j. 1,5 % z celkového počtu pracujúcich, počet osôb vykonávajúcich platformovú prácu v inom ako pracovnoprávnom vzťahu by mohol predstavovať približne 37,7 tis. osôb.

Počet digitálnych pracovných platforiem pôsobiacich na území SR bol odhadnutý na 16.

	13. Stanovisko Komisie na posudzovanie vybraných vplyvov z PPK č. 018/2026
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

K doložke vybraných vplyvov
Komisia žiada predkladateľa o dopracovanie doložky vybraných vplyvov, a to v bode 7. správne vyznačiť, že ide o Transpozíciu/implementáciu práva EÚ a doplnenie regulácie s identifikovaným goldplatingom s vplyvom na podnikateľské prostredie.

Stanovisko predkladateľa: neakceptované
Goldplating predstavuje neprimerané rozširovanie obsahu národných právnych predpisov nad rámec minimálnych požiadaviek legislatívy EÚ v procese transpozície/ implementácie európskych právnych predpisov. Navrhovaná úprava je podľa názoru predkladateľa primeraná a administratívne nenáročná, keďže údaje budú poskytované výlučne elektronicky prostredníctvom verejného rozhrania informačného systému SAWO, pričom pôjde o štandardizovaný prenos údajov, ktoré digitálne pracovné platformy v rámci svojej činnosti už evidujú. Navrhovaná periodicita preto nepredstavuje významné dodatočné administratívne zaťaženie podnikateľského prostredia.


Komisia žiada predkladateľa o vyznačenie vplyvov predkladaného materiálu na malé a stredné podniky (MSP) v bode 9 doložky vybraných vplyvov, t. j., že predkladaný materiál má pozitívno-negatívny vplyv na MSP.

Stanovisko predkladateľa: akceptované

K vplyvom na rozpočet verejnej správy
Komisia upozorňuje na povinnosť stanovenú v bode C.9. uznesenia vlády SR č.  492/2025 nepredkladať návrhy legislatívnych predpisov a iných materiálov, ktoré zakladajú nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2026 s rozpočtovými dôsledkami na štátny rozpočet alebo na iné rozpočty tvoriace rozpočet verejnej správy a ktoré zakladajú negatívne dôsledky na dodržanie limitu verejných výdavkov schváleného Národnou radou SR na rok 2026.
 
V zmysle § 33 ods. 1 zákona č. 523/2004 Z. z. o rozpočtových pravidlách verejnej správy pri návrhoch zákonov a ďalších všeobecne záväzných právnych predpisov, opatrení ústredných orgánov štátnej správy a iných materiálov, predkladaných na rokovanie vlády a národnej rady, musia byť uvedené a zdôvodnené ich predpokladané finančné dôsledky na rozpočet verejnej správy a predpokladané dôsledky na dodržanie limitu verejných výdavkov, a to nielen na bežný rok, ale aj na tri nasledujúce rozpočtové roky. Spolu s tým musia byť uvedené aj návrhy na úhradu zvýšených výdavkov alebo na úhradu úbytku príjmov.
 
V nadväznosti na vyššie uvedené Komisia žiada vplyv materiálu na rok 2026 zabezpečiť v rámci schválených limitov výdavkov kapitoly MPSVR SR na rok 2026 bez dodatočných požiadaviek na štátny rozpočet a bez vplyvu na schválený limit verejných výdavkov. 

Stanovisko predkladateľa: akceptované. Reflektované v Analýze vplyvov na rozpočet verejnej správy.


K vplyvom na podnikateľské prostredie
Komisia žiada zahrnúť kvantifikáciu regulácie č. 6 z časti 3.1.3 do tabuľky č. 2 
a následne upraviť aj kvantifikáciu v tabuľke č. 1.
Odôvodnenie: V tabuľke č. 2 je potrebné uviesť všetky regulácie, ktoré majú kvantifikované náklady na podnikateľské prostredie. V prípade, ak má predkladateľ dôvod, pre ktorý túto reguláciu neuvádza v tabuľke č. 2, je potrebné tento dôvod pomenovať.

Stanovisko predkladateľa: Akceptované vypustením. Text z regulácie č. 6 z časti 3.1.3 bol vypustený. Návrh zákona nemení definíciu „závislej práce“, a teda nemení ani posudzovanie výkonu práce prostredníctvom digitálnej pracovnej platformy z hľadiska toho, či ide alebo nejde o výkon závislej práce.

Komisia žiada predkladateľa o vypracovanie bodu 3.2 Vyhodnotenie konzultácii 
s podnikateľskými subjektami pred predbežným pripomienkovým konaním. K danému návrhu zákona bola vyhlásená predbežná informácia (PI/2025/271), na základe ktorej následne prebehli konzultácie i so zástupcami podnikateľského prostredia a platforiem. Informácie z týchto konzultácií je potrebné uviesť v bode 3.2. 

Stanovisko predkladateľa: akceptované


Komisia žiada predkladateľa o vypracovanie bodu 3.3, týkajúceho sa predpokladaných vplyvov na konkurencieschopnosť a produktivitu podnikateľského prostredia.

Stanovisko predkladateľa: akceptované

K uplatňovaniu princípu ochrany pred neopodstatneným goldplatingom s vplyvom na podnikateľské prostredie:

K tabuľke zhody (TZ):
Pri transponovaní článku čl. 16 smernice 2024/2831 sa Komisia domnieva, že dochádza ku goldplatingu typu b) s vplyvom na podnikateľské prostredie tým, že Slovenská republika navrhuje, aby digitálna pracovná platforma bola povinná poskytovať informácie podľa odseku 1 písm. a) a d) najmenej raz za mesiac. Na základe uvedeného Komisia žiada náležite vyplniť stĺpce (9) a (10) tabuľky zhody 
a pod tabuľkou zhody v poznámke „Vyjadrenie k opodstatnenosti goldplatingu a jeho odôvodnenie“ doplniť odôvodnenie takejto úpravy.

Odôvodnenie: Slovenská republika v predkladanom návrhu právneho predpisu § 14 ods. 2 netransponuje  v minimálnej miere a navyšuje požiadavky nad rámec minimálnych požiadaviek smernice, kde navrhuje povinnosť poskytovať informácie podľa odseku 1 písm. a) a d) najmenej raz za mesiac pričom smernica  2024/2831 
v čl. 16 takúto povinnosť nemá.

Stanovisko predkladateľa:  čiastočne akceptované.
Pozn. po MPK je v návrhu ustanovená lehota 6 mesiacov, a teda pripomienka je akceptovaná.

Pri transponovaní článku čl. 17 ods. 3 smernice 2024/2831 sa Komisia domnieva, že dochádza ku goldplatingu typu b) s vplyvom na podnikateľské prostredie tým, že Slovenská republika navrhuje, aby digitálna pracovná platforma bola povinná poskytovať informácie podľa odseku 1 písm. a) a d) najmenej raz za mesiac 
a informácie podľa odseku 1 písm. b) vždy, keď sa všeobecné podmienky podstatne zmenia. Na základe uvedeného Komisia žiada náležite vyplniť stĺpce (9) a (10) tabuľky zhody a pod tabuľkou zhody v poznámke „Vyjadrenie k opodstatnenosti goldplatingu a jeho odôvodnenie“ doplniť odôvodnenie takejto úpravy.
Odôvodnenie: Slovenská republika v predkladanom návrhu právneho predpisu § 14 ods. 2 netransponuje  v minimálnej miere a navyšuje požiadavky nad rámec minimálnych požiadaviek smernice, kde navrhuje povinnosť poskytovať informácie podľa odseku 1 písm. a) a d) najmenej raz za mesiac a informácie podľa odseku 
1 písm. b) vždy, keď sa všeobecné podmienky podstatne zmenia, pričom smernica  2024/2831 v čl. 17 ods. 3 takúto povinnosť nemá.

Stanovisko predkladateľa: neakceptované
Pozn. po MPK je v návrhu ustanovená lehota 6 mesiacov, a teda pripomienka je akceptovaná.


Smernica v čl. 17 ods. 3 stanovuje len tzv. všeobecnú povinnosť pre digitálne pracovné platformy poskytovať údaje príslušným orgánom. Návrh zákona nezavádza nové údaje ani inak nerozširuje povinnosti z tohto článku. Pri transponovaní článku čl. 17 ods. 4 smernice 2024/2831 sa Komisia domnieva, že dochádza ku goldplatingu typu b) s vplyvom na podnikateľské prostredie tým, že Slovenská republika navrhuje, aby digitálna pracovná platforma bola povinná poskytovať informácie podľa odseku 1 písm. a) a d) najmenej raz za mesiac. Na základe uvedeného Komisia žiada náležite vyplniť stĺpce (9) a (10) tabuľky zhody a pod tabuľkou zhody v poznámke „Vyjadrenie k opodstatnenosti goldplatingu a jeho odôvodnenie“ doplniť odôvodnenie takejto úpravy.
Odôvodnenie: Slovenská republika v predkladanom návrhu právneho predpisu § 14 ods. 2 netransponuje  v minimálnej miere a navyšuje požiadavky nad rámec minimálnych požiadaviek smernice, kde navrhuje povinnosť poskytovať informácie podľa odseku 1 písm. a) a d) najmenej raz za mesiac, pričom smernica  2024/2831 
v čl. 17 ods.4 požaduje, aby informácie uvedené v odseku 1 sa aktualizovali aspoň každých šesť mesiacov.

Stanovisko predkladateľa:  neakceptované
Pozn. po MPK je v návrhu ustanovená lehota 6 mesiacov.


Sektor platformovej práce sa vyznačuje vysokou dynamikou zmien, najmä pokiaľ ide o počet osôb vykonávajúcich prácu prostredníctvom digitálnych pracovných platforiem, rozsah poskytovaných služieb a intenzitu využívania platforiem. Aktualizácia údajov v intervale šiestich mesiacov by v praxi mohla viesť k výraznému časovému oneskoreniu dostupných informácií, čo by znižovalo ich využiteľnosť pre analytické, štatistické a regulačné účely, ako aj pre efektívny dohľad nad dodržiavaním pracovnoprávnych predpisov.

Zároveň ide o úpravu, ktorá je primeraná a administratívne nenáročná, keďže údaje budú poskytované výlučne elektronicky prostredníctvom rozhrania informačného systému SAWO, pričom pôjde o štandardizovaný prenos údajov, ktoré digitálne pracovné platformy v rámci svojej činnosti už evidujú. Navrhovaná periodicita preto nepredstavuje významné dodatočné administratívne zaťaženie podnikateľského prostredia.

Navrhovaná úprava tak sleduje legitímny cieľ zabezpečiť aktuálne a spoľahlivé údaje o vývoji platformovej práce na národnej úrovni, čo je nevyhnutné najmä pre tvorbu verejných politík v oblasti trhu práce, sociálnej ochrany a ochrany pracovníkov vykonávajúcich prácu prostredníctvom digitálnych platforiem. Zvolená periodicita je zároveň v súlade s cieľmi smernice zlepšiť transparentnosť a dostupnosť údajov o platformovej práci.

K analýze vplyvov na podnikateľské prostredie
Komisia žiada predkladateľa o dopracovanie Analýzy vplyvov na podnikateľské prostredie v časti 3.1.2 kalkulačky nákladov v zmysle identifikovaného goldplatingu, pokiaľ je ho možné kvantifikovať. Ak nie je možná kvantifikácia, je potrebné ho kvalitatívne uviesť v bode 3.4. Do ďalšieho procesu Komisia žiada predkladateľa 
o priloženie kalkulačky nákladov.

Stanovisko predkladateľa: čiastočne akceptované. Predkladateľ je toho názoru, že nejde o goldplating. Kalkulačka nákladov na podnikateľské prostredie bude priložená v rámci ďalšieho legislatívneho procesu. .


Komisia žiada predkladateľa o dopracovanie Analýzy vplyvov na podnikateľské prostredie a vyplnenie  časti 3.1.4, kde je potrebné opísať regulácie s identifikovaným goldplatingom s vplyvom na podnikateľské prostredie (lokalizácia v smernici a v zákone, odôvodnenie, prečo má byť goldplating prijatý). Pokiaľ je to možné, daný goldplating kvantifikovať.
Odôvodnenie: Pri identifikácií goldplatingu s vplyvom na podnikateľské prostredie je potrebné vyplnenie časti 3.1.4. V tejto časti je potrebné popísať dôvody prečo bol daný goldplating zavedený, aký bude jeho prínos na iné oblasti. Alebo či nás k tomu zaväzujú iné medzinárodné zmluvy či štandardy. Pre lepšiu identifikáciu je potrené uviesť lokalizáciu v zákone a smernici. Tiež o aký typ goldplatingu ide.

Stanovisko predkladateľa:  neakceptované. Predkladateľ je toho názoru, že nejde o goldplating.

K sociálnym vplyvom
V analýze sociálnych vplyvov Komisia odporúča vypustiť text uvedený v bodoch 4.1.1 a 4.1.2 a uviesť v jednotlivých bodoch  „bez vplyvu“. Predložený návrh nezakladá a ani nehodnotí vplyv v oblasti 4.1 hospodárenia domácností.

Stanovisko predkladateľa: akceptované. Zapracované v zmysle pripomienky. 


K vplyvom na informatizáciu spoločnosti
Komisia súhlasí, že predložený materiál má vplyv na informatizáciu spoločnosti. Predkladateľ zrejme iba omylom v bode 6.4.1 odpovedal „áno“ aj „nie“, čo Komisia odporúča opraviť.

Stanovisko predkladateľa:  akceptované. Zapracované v zmysle pripomienky.


Ku goldplatingu (všeobecne)
Pri transponovaní čl. 10 ods. 4 smernice (EÚ) 2024/2831 sa Komisia domnieva, že dochádza ku goldplatingu, kedy smernica (EÚ) 2024/2831 stanovuje povinnosť sprístupňovať informácie, pričom navrhovaná slovenská právna úprava stanovuje navyše lehotu „bezodkladne“. Komisia má za to, že v deviatom stĺpci tabuľky zhody je potrebné uvádzať slová „GP – A, b) navýšenie požiadaviek“ a v desiatom stĺpci je potrebné identifikovať oblasť, na ktorú má goldplating vplyv. V závere tabuľky zhody je potrebné doplniť Vyjadrenie k opodstatnenosti goldplatingu a jeho odôvodnenie vo vzťahu k dotknutému čl. 10 ods. 4 smernice (EÚ) 2024/2831. Túto pripomienku Komisia primerane vzťahuje aj na doložku vybraných vplyvov.

Stanovisko predkladateľa: Čiastočne akceptované. Zmena slov na „bez zbytočného odkladu“.
Ak právny predpis ustanovuje povinnosť plniť voči inej osobe, je potrebné ustanoviť aj lehotu na plnenie, pretože potom by subjekt nemusel plniť vôbec. Z tohto hľadiska podľa komisie by bola goldplatingom akákoľvek lehota na plnenie povinnosti ustanovená zákonodarcom. Logické ustanovenie lehoty na povinnosti teda nemôže byť goldplatingom. Dávame do pozornosti, že na pracovnoprávne vzťahy sa vzťahuje Zákonník práce, pričom otázku plnenia (lehoty) upravuje aj § 33 ZP.


Pri transponovaní čl. 29 ods. 1 smernice (EÚ) 2024/2831 sa Komisia domnieva, že dochádza ku goldplatingu, kedy smernica (EÚ) 2024/2831 stanovuje povinnosť uviesť do účinnosti zákony, iné právne predpisy a správne opatrenia potrebné na dosiahnutie súladu so smernicou do 2. decembra 2026, pričom navrhovaný dátum účinnosti slovenskej právnej úpravy je od 1. decembra 2026. Komisia má za to, že v deviatom stĺpci tabuľky zhody je potrebné uvádzať slová „GP – A, e) skoršia transpozícia“ a v desiatom stĺpci je potrebné identifikovať oblasť, na ktorú má goldplating vplyv. V závere tabuľky zhody je potrebné doplniť Vyjadrenie k opodstatnenosti goldplatingu a jeho odôvodnenie vo vzťahu k dotknutému čl. 29 ods. 1smernice (EÚ) 2024/2831. Túto pripomienku Komisia primerane vzťahuje aj na doložku vybraných vplyvov.

Stanovisko predkladateľa: akceptované posunom účinnosti.

 V súvislosti so skoršou transpozíciou smernice (EÚ) 2024/2831 sa Komisia domnieva, že dochádza ku goldplatingu aj v súvislosti s transpozíciou čl. 5 ods. 6 smernice (EÚ) 2024/2831, ktorý stanovuje, že právna domnienka sa uplatňuje na zmluvné vzťahy, ktoré vznikli pred 2. decembrom 2026, pričom navrhovaná slovenská právna úprava stanovuje, že sa vzťahuje na zmluvné vzťahy, ktoré vznikli pred 1. decembrom 2026. Komisia má za to, že v deviatom stĺpci tabuľky zhody je potrebné uvádzať slová 
„GP – A, a) rozšírenie na iné subjekty“ a v desiatom stĺpci je potrebné identifikovať oblasť, na ktorú má goldplating vplyv. V závere tabuľky zhody je potrebné doplniť Vyjadrenie k opodstatnenosti goldplatingu a jeho odôvodnenie vo vzťahu k dotknutému čl. 5 ods. 6 smernice (EÚ) 2024/2831. Túto pripomienku Komisia primerane vzťahuje aj na doložku vybraných vplyvov.

Stanovisko predkladateľa: akceptované posunom účinnosti.


	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☒  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:
K vplyvom na podnikateľské prostredie
K uplatňovaniu princípu ochrany pred neopodstatneným goldplatingom:
V súvislosti s textom § 11 Komisia odporúča predkladateľovi, aby bolo navrhované rozšírenie osobného rozsahu povinností aj na osoby bez pracovnoprávneho statusu riadne identifikované ako uplatnenie prísnejšieho vnútroštátneho štandardu oproti minimálnym požiadavkám stanoveným právom EÚ. Zároveň Komisia predkladateľovi odporúča, aby existenciu goldplatingu v oblasti bezpečnosti a ochrany zdravia pri platformovej práci transparentne vyznačil vo všetkých relevantných častiach predkladaného materiálu. Konkrétne Komisia odporúča doplniť identifikáciu goldplatingu do časti 7.  doložky vybraných vplyvov, do časti 3.1.4 Analýzy vplyvov na podnikateľské prostredie a do stĺpca č. 9 Tabuľky zhody, spolu s uvedením podrobného odôvodnenia jeho zachovania.
Odôvodnenie: Odporúčanie vychádza zo skutočnosti, že smernica Európskeho parlamentu a Rady (EÚ) 2024/2831 o zlepšení pracovných podmienok v oblasti platformovej práce v čl. 12 viaže povinnosti digitálnych pracovných platforiem v oblasti bezpečnosti a ochrany zdravia výlučne na „pracovníkov platformy“ (platform workers), teda na osoby v pracovnoprávnom vzťahu. Návrh zákona v § 11 však tieto povinnosti rozširuje na všetky osoby vykonávajúce platformovú prácu bez ohľadu na ich právny status.  Uvedené rozšírenie rozsahu predstavuje goldplating typu b), ktorý spočíva v ukladaní povinností širšiemu okruhu subjektov, než striktne vyžaduje smernica.

Stanovisko predkladateľa:
Akceptované. 

